Universis presentes litteras inspecturis, Mattheus de Connis, tunc temporis senescaulus P., nobilis comitis Britannie, salutem. Noveritis quod cum controversia verteretur coram nobis inter priorem de Casa, ex una parte, et Robertum Rufum, super medietariis curie, videlicet super illa quam colit Villelmus Le Flame, et super illa quam colit Gervasius Le Flame, et dictus Robertus peteret dictas medictarias jure emptionis et ratione uxoris sue [blanc], et duellum esset super hoc gagiatum coram nobis, tandem, per finem duelli, amicabili compositione deventum est ad pacem inter priorem et Robertum predictos in hunc modum, quod predictus Rufus et uxor sua et heredes sui quittaverunt et dimiserunt dictam emptionem dicto priore ita quod in dictis medietariis non possunt aliquid de cetero reclamare, et proinde habuerunt de caritate dicte domus de Casa et dicti prioris decem libras turonensium, In cujus rei testimonium, ad petitionem dicti Roberti et uxoris sue dedimus, dicto priori presentes litteras sigilli nostri munimine roboratas. Actum anno Domini 1229, mense aprili.